CELEX: 52016PC0154
Language: el
Date: 2016-03-17
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υποβολή πρότασης, εξ ονόματος της Ευρωπαϊκής Ένωσης, για την καταχώριση πρόσθετων χημικών ουσιών στα παραρτήματα Α, Β και/ή Γ της σύμβασης της Στοκχόλμης για τους έμμονους οργανικούς ρύπους

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.3.2016
            COM(2016) 154 final
            2016/0083(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την υποβολή πρότασης, εξ ονόματος της Ευρωπαϊκής Ένωσης, για την καταχώριση πρόσθετων χημικών ουσιών στα παραρτήματα Α, Β και/ή Γ της σύμβασης της Στοκχόλμης για τους έμμονους οργανικούς ρύπους
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η σύμβαση της Στοκχόλμης για τους έμμονους οργανικούς ρύπους  («η σύμβαση»), που εγκρίθηκε με την απόφαση 2006/507/EΚ του Συμβουλίου, τέθηκε σε ισχύ στις 17 Μαΐου 2004. Στόχος της σύμβασης είναι η προστασία της ανθρώπινης υγείας και του περιβάλλοντος από τους έμμονους οργανικούς ρύπους (POP). Η σύμβαση παρέχει το πλαίσιο, με βάση την αρχή της προφύλαξης, για την κατάργηση της παραγωγής, της χρήσης, των εισαγωγών και των εξαγωγών είκοσι τριών, επί του παρόντος, έμμονων οργανικών ρύπων προτεραιότητας, για τον ασφαλή χειρισμό και τη διάθεσή τους, καθώς και για την εξάλειψη ή τη μείωση των εκπομπών ορισμένων ακουσίως παραγόμενων έμμονων οργανικών ρύπων.
            
            
               Με τον κανονισμό (ΕΚ) αριθ. 850/2004 για τους έμμονους οργανικούς ρύπους ενσωματώθηκαν στο ενωσιακό δίκαιο οι δεσμεύσεις που καθορίζονται στη σύμβαση, καθώς και στο πρωτόκολλο της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης  που οφείλεται στους έμμονους οργανικούς ρύπους («το πρωτόκολλο»), το οποίο εγκρίθηκε με την απόφαση 259/2004/EΚ του Συμβουλίου.
            
            
               Το άρθρο 8 παράγραφος 1 της σύμβασης ορίζει ρητά ότι οποιοδήποτε συμβαλλόμενο μέρος δύναται να υποβάλει στη Γραμματεία πρόταση για να συμπεριληφθεί μια χημική ουσία στα παραρτήματα Α, Β και Γ της σύμβασης. Στη συνέχεια, η πρόταση εξετάζεται από την επιτροπή εξέτασης έμμονων οργανικών ρύπων (POP RC), σύμφωνα με το άρθρο 8 παράγραφοι 3 και 4. Η πρόταση πρέπει να περιέχει τις πληροφορίες που καθορίζονται στο παράρτημα Δ. Η διαδικασία έγκρισης των τροποποιήσεων των παραρτημάτων διέπεται από το άρθρο 22 της σύμβασης.
            
            
               Η παρούσα πρόταση απόφασης του Συμβουλίου αφορά την πρόθεση της Ευρωπαϊκής Ένωσης να υποβάλει πρόταση καταχώρισης του oκταμεθυλοκυκλοτετρασιλοξανίου (D4), η οποία συνεπάγεται την υποβολή φακέλου που προβλέπεται στο παράρτημα Δ με πληροφορίες σχετικά με τα κριτήρια επιλογής για την εν λόγω χημική ουσία και κινεί τη διαδικασία εξέτασης που πρέπει να διενεργηθεί από την επιτροπή εξέτασης έμμονων οργανικών ρύπων.
            
            
               Αν το D4 πληροί τα κριτήρια επιλογής, θα υποβληθούν περαιτέρω πληροφορίες που είναι αναγκαίες για να καθοριστεί το διάγραμμα κινδύνου της εν λόγω χημικής ουσίας.  Αυτές περιλαμβάνουν, μεταξύ άλλων, πληροφορίες σχετικά με την παραγωγή, τις χρήσεις, τις αξιολογήσεις κινδύνου και τις εκτιμήσεις επικινδυνότητας στην Ένωση.  Στην περίπτωση που εκπονηθεί αξιολόγηση της διαχείρισης κινδύνου, θα υποβληθούν επιπλέον πληροφορίες σχετικά με κοινωνικο-οικονομικά ζητήματα που αντανακλούν την κατάσταση στην Ένωση σύμφωνα με το παράρτημα ΣΤ.
            
            
               Σύμφωνα με τα διαθέσιμα επιστημονικά στοιχεία και τις εκθέσεις εξέτασης και λαμβανομένων δεόντως υπόψη των κριτηρίων επιλογής που προβλέπονται στο παράρτημα Δ της σύμβασης, το οκταμεθυλοκυκλοτετρασιλοξάνιο (D4) παρουσιάζει χαρακτηριστικά έμμονου οργανικού ρύπου. 
            
            
               Το D4 παρασκευάζεται στην ΕΕ και επίσης εισάγεται ως χωριστή ουσία (σε καθαρή μορφή ή σε μείγματα) και σε αντικείμενα. Το D4 απελευθερώνεται κατά το στάδιο της σύνθεσης και της επεξεργασίας («παραγωγή»), κατά τη λειτουργική ζωή των προϊόντων και των αντικειμένων και κατά το στάδιο της απόρριψης (ανακύκλωση, υγειονομική ταφή και αποτέφρωση). Η D4 χρησιμοποιείται κυρίως ως πρώτη ύλη για την παραγωγή πολυμερών σιλικόνης.
            
            
               Κατά τον δικτυακό τόπο του Ευρωπαϊκού Οργανισμού Χημικών Προϊόντων (ΕΟΧΠ), η καταχωρισμένη ποσοτική κατηγορία για το D4 κυμαίνεται μεταξύ 100.000 και 1.000.000 τόνων ετησίως. 
            
            
               Οι αρμόδιες αρχές του Ηνωμένου Βασιλείου κατάρτισαν φάκελο βάσει του παραρτήματος XV του κανονισμού REACH, με σκοπό να υποβάλουν πρόταση για την ένταξη δύο ενώσεων σιλοξανίου στη διαδικασία επιβολής περιορισμών που προβλέπει ο κανονισμός REACH. Ο εν λόγω φάκελος επιβολής περιορισμών προτείνει τον περιορισμό της διάθεσης στην αγορά ή της χρήσης του D4 και του δεκαμεθυλοκυκλοπεντασιλοξανίου (D5) σε συγκεντρώσεις ίσες ή μεγαλύτερες από 0,1 % κατά βάρος σε προϊόντα προσωπικής φροντίδας τα οποία, υπό κανονικές συνθήκες χρήσης, αφαιρούνται με έκπλυση.
            
            
               Οι εν λόγω ουσίες χρησιμοποιούνται κυρίως ως πρώτες ύλες για την παραγωγή πολυμερών σιλικόνης. Τα εν λόγω ρευστά, ελαστομερή, πηκτώματα και ρητίνες σιλικόνης με τη σειρά τους έχουν ένα ευρύ φάσμα χρήσεων, συμπεριλαμβανομένης της χρήσης ως καουτσούκ· ως ελαστομερή για επιχρίσματα και στεγανωτικά· ως αντιαφριστικά· ως βελτιωτικά της ροής και/ή της στιλπνότητας σε αλκυδικά χρώματα επίχρισης και βερνίκια· ως μαλακτικά, υδατοστεγανωτικά και διαβρέκτες για την κατασκευή κλωστοϋφαντουργικών προϊόντων· ως συστατικά στιλβωμάτων και άλλων παρασκευασμάτων για την κατεξεργασία επιφανειών· ως λιπαντικά, γράσσα, αντικολλητικά επιχρίσματα και ουσίες αποχύτευσης· ως επιστρώσεις χαρτιού· ως υδραυλικά υγρά, διηλεκτρικά υγρά και υγρά μεταφοράς θερμότητας· και ως καταναλωτικά προϊόντα, όπως προϊόντα προσωπικής περιποίησης, οικιακής χρήσης και φροντίδας του αυτοκινήτου. Τα πολυμερή μπορούν επίσης να τροποποιούνται με συμπληρωματικές λειτουργικές ομάδες και να έχουν πολυάριθμες άλλες εφαρμογές. Το D4 και το D5 χρησιμοποιούνται σε διάφορα καταναλωτικά προϊόντα καθώς και σε βιομηχανικές εφαρμογές, και οι εν λόγω χρήσεις οδηγούν στην ευρείας διασποράς απελευθέρωση στο περιβάλλον.
            
            
               Η επιτροπή των κρατών μελών στον Ευρωπαϊκό Οργανισμό Χημικών Προϊόντων (ΕΟΧΠ), κατά την 41η σύνοδό της το 2015 εξέδωσε γνώμη
                  1
                σχετικά με την ανθεκτικότητα (Α/αΑ) και τη βιοσυσσώρευση (B/αB) του D4 και του D5 κατόπιν αιτήματος του εκτελεστικού διευθυντή του ΕΟΧΠ, δυνάμει του άρθρου 77 παράγραφος 3 στοιχείο γ) του κανονισμού REACH. Η επιτροπή ήταν της άποψης ότι τόσο το D4 όσο και το D5 πληρούν τις προϋποθέσεις που προβλέπονται στο παράρτημα XIII του REACH για την αΑ και την αΒ και, ως εκ τούτου, πληρούν τα κριτήρια του παραρτήματος Δ της σύμβασης για την ανθεκτικότητα και τη βιοσυσσώρευση.
            
            
               Το D4 έχει καταχωριστεί στην εναρμονισμένη ταξινόμηση του παραρτήματος VI του κανονισμού (ΕΚ) αριθ. 1272/2008 για την ταξινόμηση, την επισήμανση και τη συσκευασία των ουσιών και των μειγμάτων (κανονισμός CLP) ως τοξικό για την αναπαραγωγή, κατηγορία 2 και ως τοξικό για τους υδρόβιους οργανισμούς, κατηγορία 4. Ωστόσο, τα νέα κριτήρια σχετικά με τη χρόνια τοξικότητα για το υδάτινο περιβάλλον που εισήγαγε ο κανονισμός (ΕΕ) αριθ. 286/2011 της Επιτροπής στον κανονισμό CLP αναμένεται να οδηγήσουν σε αυστηρότερη περιβαλλοντική ταξινόμηση, καθώς η κατώτατη αξιόπιστη συγκέντρωση στην οποία δεν παρατηρούνται χρόνιες δυσμενείς επιπτώσεις για το υδάτινο περιβάλλον (NOEC) είναι περίπου 4,4 µg/L. Η εν λόγω χρόνια συγκέντρωση αναμένεται να οδηγήσει στην εναρμονισμένη ταξινόμηση «χρόνια τοξικότητα για το υδάτινο περιβάλλον, κατηγορία 1». Επομένως, το D4 πληροί τα κριτήρια για να χαρακτηριστεί έμμονος οργανικός ρύπους (POP) όσον αφορά την τοξικότητα με βάση τα τελικά σημεία τόσο για υδρόβιους οργανισμούς όσο και για θηλαστικά.
            
            
               Εκτός από τις αποδεδειγμένες ιδιότητες ΑΒΤ/αΑαΒ, όπως καταδεικνύεται στην αξιολόγηση του REACH που αναφέρεται ανωτέρω, ο φάκελος επιβολής περιορισμών του παραρτήματος XV διερεύνησε επίσης το δυναμικό περιβαλλοντικής μεταφοράς σε μεγάλη απόσταση του D4 και του D5 και κατέληξε στο συμπέρασμα ότι, λόγω της τάσης τους να παραμένουν στον ατμοσφαιρικό αέρα και του μεγάλου χρόνου ημίσειας ζωής στην ατμόσφαιρα, το D4 και το D5 έχουν επίσης την ικανότητα να φθάνουν σε απομακρυσμένες περιοχές μέσω ατμοσφαιρικής μεταφοράς σε μεγάλη απόσταση.
            
            
               Το καναδικό υπουργείο υγείας (Health Canada) κατέληξε στο συμπέρασμα, κατά την εκτίμηση που διενέργησε το 2008
                  2
               , ότι με βάση στοιχεία κατάρτισης μοντέλων για την εκτίμηση της χαρακτηριστικής απόστασης που διανύει το D4, είναι μεγάλο το δυναμικό μεταφοράς του D4 σε μεγάλες αποστάσεις μέσω ατμοσφαιρικής μεταφοράς, υποστηρίζοντας ότι το D4 μπορεί να μεταφερθεί μέσω ατμοσφαιρικής μεταφοράς σε απομακρυσμένες περιοχές, όπως π.χ. στην Αρκτική.
            
            
               Σύμφωνα με τη γνώμη της επιτροπής των κρατών μελών, το D4 μπορεί να εντοπιστεί σε ένα ευρύ φάσμα οργανισμών (ιδίως ψαριών και υδρόβιων ασπόνδυλων, αλλά και πτηνών και θηλαστικών) και απαντά σε ζώντες οργανισμούς σε απομακρυσμένες περιοχές, μεταξύ άλλων σε ψάρια και πτηνά της ευρωπαϊκής Αρκτικής. 
            
            
               Δεδομένων των πληροφοριών που είναι σήμερα διαθέσιμες σχετικά με τις ανθεκτικές, βιοσυσσωρεύσιμες και τοξικές (ΑΒΤ) ιδιότητες και την ιδιότητα μεταφοράς σε μεγάλη απόσταση του D4 και λαμβανομένων υπόψη των μελετών και των εκθέσεων που απαριθμούνται ανωτέρω, προτείνεται ότι το D4 πληροί τα κριτήρια του παραρτήματος D της σύμβασης και, ως εκ τούτου, θα μπορούσε να θεωρηθεί έμμονος οργανικός ρύπος.
            
            
               Το D4 αποτελεί χημική ουσία υψηλού όγκου παραγωγής που χρησιμοποιείται ευρέως σε προϊόντα οικιακής χρήσης και προϊόντα προσωπικής φροντίδας. Λόγω του δυναμικού μεταφοράς της συγκεκριμένης χημικής ουσίας σε μεγάλες αποστάσεις στο περιβάλλον, τα μέτρα που λαμβάνονται σε εθνικό ή ενωσιακό επίπεδο δεν αρκούν για να διασφαλιστεί το υψηλό επίπεδο προστασίας του περιβάλλοντος και της ανθρώπινης υγείας και είναι απαραίτητο να αναληφθεί ευρύτερη διεθνής δράση.
            
         
         
            
               Ενόψει της προσεχούς συνεδρίασης της επιτροπής εξέτασης έμμονων οργανικών ρύπων, τον Σεπτέμβριο του 2016, είναι σκόπιμο να υποβάλει η Επιτροπή στη Γραμματεία της σύμβασης της Στοκχόλμης, εξ ονόματος της Ένωσης, πρόταση καταχώρισης του οκταμεθυλοκυκλοτετρασιλοξανίου στα παραρτήματα Α, Β και/ή Γ. Η πρόταση αυτή συνιστά τη θέση που θα πρέπει να ληφθεί, εξ ονόματος της Ένωσης, για τους σκοπούς του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης.
            
            
               2.ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ
            
            
               Στην περίπτωση που το D4 πληροί τα κριτήρια επιλογής σύμφωνα με το παράρτημα Δ της σύμβασης, όλα τα μέρη και οι παρατηρητές θα κληθούν να προσκομίσουν στοιχεία τα οποία θα επιτρέψουν τον καθορισμό του διαγράμματος κινδύνου της εν λόγω χημικής ουσίας.  Αυτές περιλαμβάνουν, μεταξύ άλλων, πληροφορίες σχετικά με την παραγωγή, τις χρήσεις, τις αξιολογήσεις κινδύνου και τις εκτιμήσεις επικινδυνότητας. Εάν, βάσει του εν λόγω διαγράμματος κινδύνου, αποφασιστεί να συνεχιστεί η διαδικασία στο επόμενο στάδιο και να εκπονηθεί εκτίμηση της διαχείρισης των κινδύνων, όλα τα  μέρη και οι παρατηρητές θα κληθούν να υποβάλουν πληροφορίες σχετικά με κοινωνικο-οικονομικά ζητήματα σύμφωνα με το παράρτημα ΣΤ της σύμβασης.  Η ευρεία πρόσκληση για υποβολή πληροφοριών που θα απευθυνθεί σε όλα τα μέρη και τους παρατηρητές στόχο έχει να καταρτιστεί μια ολοκληρωμένη εκτίμηση του αντικτύπου της εν λόγω χημικής ουσίας στην υγεία του ανθρώπου και στο περιβάλλον και να ληφθούν δεόντως υπόψη οι διαφορετικές ικανότητες και συνθήκες των μερών όσον αφορά τη διαχείριση και την εξάλειψη του κινδύνου.
            
            
               Αν η επιτροπή εξέτασης έμμονων οργανικών ρύπων (POP RC) καταλήξει στο συμπέρασμα ότι το  D4  πληροί τα κριτήρια επιλογής σύμφωνα με το παράρτημα Δ της σύμβασης της Στοκχόλμης, η Επιτροπή θα ξεκινήσει μελέτη για να συγκεντρώσει πληροφορίες σχετικά με τον κοινωνικο-οικονομικό αντίκτυπο της ενδεχόμενης καταχώρισης του  D4.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Η εν λόγω πρόταση θα έχει ως αποτέλεσμα την κατάρτιση ενημερωτικού φακέλου σύμφωνα με τις διατάξεις του άρθρου 8 παράγραφος 1 και τα κριτήρια του παραρτήματος Δ της σύμβασης, βάσει του οποίου θα υποβληθεί πρόταση στη Γραμματεία της σύμβασης για την προσθήκη του D4 στα παραρτήματα A, Β και ή Γ της σύμβασης.
            
            
               2016/0083 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την υποβολή πρότασης, εξ ονόματος της Ευρωπαϊκής Ένωσης, για την καταχώριση πρόσθετων χημικών ουσιών στα παραρτήματα Α, Β και/ή Γ της σύμβασης της Στοκχόλμης για τους έμμονους οργανικούς ρύπους
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 191 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 16 Νοεμβρίου 2004 η Ένωση κύρωσε τη σύμβαση της Στοκχόλμης για τους έμμονους οργανικούς ρύπους («η σύμβαση»), με την απόφαση 2006/507/EΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους
                  3
               .
            
            
               (2)Η Ένωση, ως συμβαλλόμενο μέρος της σύμβασης, δύναται να υποβάλει προτάσεις τροποποίησης των παραρτημάτων της. Το παράρτημα Α της σύμβασης περιλαμβάνει κατάλογο των έμμονων οργανικών ρύπων (POP) που πρέπει να καταργηθούν, ενώ το παράρτημα Β απαριθμεί τους έμμονους οργανικούς ρύπους που πρέπει να περιοριστούν και το παράρτημα Γ απαριθμεί τους έμμονους οργανικούς ρύπους των οποίων η ακούσια παραγωγή πρέπει να αντιμετωπιστεί.
            
            
               (3)Σύμφωνα με τα διαθέσιμα επιστημονικά στοιχεία και τις εκθέσεις εξέτασης και λαμβανομένων δεόντως υπόψη των κριτηρίων επιλογής που προβλέπονται στο παράρτημα Δ της σύμβασης, το οκταμεθυλοκυκλοτετρασιλοξάνιο (Αριθ. CAS556-67-2)  παρουσιάζει χαρακτηριστικά έμμονου οργανικού ρύπου. 
            
            
               (4)Με βάση τις διαθέσιμες πληροφορίες, το οκταμεθυλοκυκλοτετρασιλοξάνιο πληροί τα κριτήρια του παραρτήματος XIII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  4
                τόσο ως  «ανθεκτική, βιοσυσσωρεύσιμη και τοξική ουσία (ΑΒΤ)» όσο και ως άκρως ανθεκτική και άκρως βιοσυσσωρεύσιμη (αΑαΒ)» ουσία στο περιβάλλον. 
            
            
               (5)Σύμφωνα με το άρθρο 69 παράγραφος 4 του κανονισμού (ΕΚ) αριθ. 1907/2006, το Ηνωμένο Βασίλειο κατάρτισε φάκελο επιβολής περιορισμών σύμφωνα με το παράρτημα XV
                  5
                για το οκταμεθυλοκυκλοτετρασιλοξάνιο για να εξετάσει τον κίνδυνο που συνεπάγεται για το περιβάλλον η διάθεση στην αγορά ή η χρήση οκταμεθυλοκυκλοτετρασιλοξανίου σε συγκέντρωση ίση ή μεγαλύτερη από 0,1 % κατά βάρος, στα προϊόντα προσωπικής φροντίδας τα οποία, υπό κανονικές συνθήκες χρήσης, αφαιρούνται με έκπλυση.
            
            
               (6)Το οκταμεθυλοκυκλοτετρασιλοξάνιο αποτελεί ουσία με χρήσεις που συνεπάγονται την ευρεία διασπορά της και ανιχνεύεται στο περιβάλλον. Λόγω του δυναμικού μεταφοράς του οκταμεθυλοκυκλοτετρασιλοξανίου σε μεγάλες αποστάσεις στο περιβάλλον, τα μέτρα που λαμβάνονται σε εθνικό ή ενωσιακό επίπεδο δεν αρκούν για να διασφαλιστεί υψηλό επίπεδο προστασίας του περιβάλλοντος και της ανθρώπινης υγείας και είναι απαραίτητο να αναληφθεί ευρύτερη διεθνής δράση.
            
         
         
            
               (7)Θα πρέπει συνεπώς να υποβάλει η Ένωση στη Γραμματεία της σύμβασης πρόταση καταχώρισης του οκταμεθυλοκυκλοτετρασιλοξανίου στα παραρτήματα Α, Β και/ή Γ αυτής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               1. Η Ένωση υποβάλλει πρόταση καταχώρισης του οκταμεθυλοκυκλοτετρασιλοξανίου  στα παραρτήματα Α, Β και/ή Γ της σύμβασης της Στοκχόλμης για τους έμμονους οργανικούς ρύπους («η σύμβαση»).
            
            
            
               2. Η Επιτροπή διαβιβάζει την πρόταση, εξ ονόματος της Ένωσης, στη Γραμματεία της σύμβασης, συνοδευόμενη από όλες τις πληροφορίες που απαιτούνται βάσει του παραρτήματος Δ της σύμβασης.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                  
                     http://echa.europa.eu/documents/10162/13641/art77-3c_msc_opinion_on_d4_and_d5_20150422_en.pdf
                  
                  .
               
               
                  
                     (2)
                  Environment Canada και Health Canada. Screening Assessment for the Challenge Octamethylcyclotetrasiloxane (D4) Chemical Abstracts Service Registry Number 556-67-2.Νοέμβριος 2008 Βλέπε: http://www.ec.gc.ca/ese-ees/default.asp?lang=En&n=2481B508-1#a1.
               
               
                  
                     (3)
                  ΕΕ L 209 της 31.7.2006, σ. 1.
               
               
                  
                     (4)
                  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
               
                  
                     (5)
                  Διατίθεται στον ιστότοπο: 
                  
                     http://www.echa.europa.eu/web/guest/restrictions-under-consideration
                  
                  
                     Το δεκαμεθυλοκυκλοπεντασιλοξάνιο συμπεριλαμβάνεται επίσης στο πεδίο της πρότασης για επιβολή περιορισμών.